Christian Friis Bach

Christian Friis Bach (født 29. april 1966) er en dansk politiker og tidligere minister som siden folketingsvalget 2022 er medlem af Folketinget for Radikale Venstre. Han var generalsekretær for Dansk Flygtningehjælp 2017-2019. Han er tidligere undergeneralsekretær i FN og før det medlem af Folketinget 2011-2014, hvor han fra 2011 til 2013 var minister for udviklingsbistand i regeringen Helle Thorning-Schmidt.

Uddannelse og karriere 
Christian Friis Bach var generalsekretær for Dansk Flygtningehjælp fra 1. november 2017 til 24. april 2019. Før det var han undergeneralsekretær i FN samt formand for FN's økonomiske kommission for Europa (United Nations Economic Commission for Europe) fra 2014 til 2017.

Bach var adjungeret professor i international økonomi og udvikling ved Københavns Universitet/LIFE i 2009-2014 og var indtil sin udnævnelse til minister særlig rådgiver for EU-kommissær Connie Hedegaard. Desuden er han iværksætter og har etableret virksomhederne ViewWorld og Worldbarrow.  Han er tidligere international chef i Folkekirkens Nødhjælp (2005-2010), har været ansat som journalist ved DR/Orientering og konsulent for Verdensbanken, Udenrigsministeriet, EU, UNDP m.fl. Han var adjunkt ved Økonomisk Institut, Københavns Universitet i 1996-1999, og derefter lektor ved Jordbrugsøkonomisk Institut 1999-2005. 

I sin fritid har Christian Friis Bach været aktiv i en række frivillige organisationer Amnesty International, U-landsimporten, WWF Verdensnaturfonden og FN-forbundet. I 1993-94 var han initiativtager til dannelsen af Max Havelaar Fonden i Danmark og fik i den forbindelse Fords Initiativpris. 1997-2001 var han formand for Mellemfolkeligt Samvirke.

Han har rejst i en lang række lande i Afrika, Latinamerika og Asien og har holdt foredrag og skrevet bøger og artikler om internationale emner - primært om udvikling og menneskerettigheder. Derudover har han siddet i en række danske og internationale bestyrelser.

Christian Friis Bach er uddannet agronom (cand.agro) fra Den Kgl. Veterinær- og Landbohøjskole med hovedvægt indenfor kemiske fag i 1992. I 1996 tog han en ph.d. i international økonomi fra samme institution. Derudover tog han i 1991 tillægsuddannelsen i journalistik ved Danmarks Journalisthøjskole.

Politisk karriere 
Bach har været folketingskandidat for Det Radikale Venstre med opstilling i Christianshavnkredsen (2004-06), Egedalkredsen (2006-2011) og Hillerødkredsen 2011. Han var medlem af kommunalbestyrelsen i Egedal Kommune 2009-11, hvor han var næstformand for Skoleudvalget samt medlem af økonomiudvalget. Han blev valgt til Folketinget ved valget i 2011 fra Nordsjællands Storkreds. Han var minister for udviklingsbistand fra 2011, indtil han på et pressemøde den 21. november 2013 meddelte, at han trådte tilbage som minister i forbindelse med GGGI-sagen. Som folketingsmedlem blev Bach derefter valgt ind i gruppeledelsen som Radikale Venstres gruppenæstformand og tildelt posterne som udenrigsordfører, ordfører for Grønland og Færøerne, fødevareordfører, landbrugsordfører og ordfører for landdistrikter og øer. Han forlod Folketinget den 31. juli 2014.

I 2021 annoncerede Bach, at han ville forsøge igen at blive folketingsmedlem.
Han startede valgkamp den 31. juli 2022,
og ved Folketingsvalget 2022 blev han valgt ind for partiet i Nordjyllands Storkreds med 1.489 personlige stemmer.

Privatliv 
Christian Friis Bach er gift med Karin Friis Bach, med hvem han har tre børn. Parret har et mindre landbrug ved Ganløse med blandt andet køer.

Referencer

Eksterne henvisninger 

Christian Friis Bachs hjemmeside
"Generalsekretæren". Portræt i Berlingske
"Christian Friis Bach vender hjem som øverste mand i Dansk Flygtningehjælp". Zetland

Ansatte ved Den Kongelige Veterinær- og Landbohøjskole
Journalister fra Danmark
Agronomer fra Danmark
Foreningsformænd fra Danmark
Kommunalbestyrelsesmedlemmer fra Det Radikale Venstre
Nuværende folketingsmedlemmer fra Det Radikale Venstre
Danske ministre fra Det Radikale Venstre
Regeringen Helle Thorning-Schmidt
Folketingsmedlemmer i 2010'erne
Folketingsmedlemmer i 2020'erne
Personer fra Rødovre
Landmænd fra Danmark
Personer i Kraks Blå Bog